ET Euroopa Liidu Teataja L 13/8

KOMISJONI MÄÄRUS (EL) 2018/73,

16. jaanuar 2018,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses elavhõbedaühendite jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 16 lõike 1 punkti a,

ning arvestades järgmist:

(1) elavhõbedaühendite jääkide piirnormid on sätestatud määruse (EÜ) nr 396/2005 II lisas ja III lisa B osas.

(2) Nõukogu direktiiviga 79/117/EMÜ keelati elavhõbedaühendeid sisaldavate taimekaitsevahendite turuleviimine ja kasutamine Kõik elavhõbedaühendeid sisaldavate taimekaitsevahendite load tühistati ning seetõttu kehtestati kõikide jääkide piirnormideks vastavad määramispiirid.

(3) Komisjon on saanud toidukäitlejatelt ja liikmesriikidelt teavet, et mitmes tootes on elavhõbedaühendite jääke, seega on jääkide tase kõrgem kui määruses (EÜ) nr 396/2005 sätestatud määramispiir.

(4) Hiljutised seireandmed kinnitavad, et mitmes tootes ületab elavhõbedaühendite jääkide sisaldus määramispiiri. Võttes arvesse valimi kõigi tulemuste 95. protsentiile, on elavhõbedaühendite jääkide kohta saadud andmed järgmised: pähklites 0,02 mg/kg; värsketes maitsetaimedes 0,03 mg/kg; kultuurseentes 0,05 mg/kg; metsaseentes 0,50 mg/kg, välja arvatud puravikud, milles oli jääke 0,90 mg/kg; õliseemnetes 0,02 mg/kg; tees, kohviubades, taimeteedes ja kakaoubades 0,02 mg/kg; vürtsides 0,02 mg/kg, v.a ingver, muskaatpähkel, muskaatõis ja kollajuur, milles oli jääke 0,05 mg/kg; 0,01 mg/kg lihas (looduslike ulukite lihas 0,015 mg/kg ja pardilihas (tehistingimustes peetavad ja looduslikud pardid) 0,04 mg/kg); loomarasvas 0,01 mg/kg; 0,02 mg/kg söödavas rupsis (looduslike ulukite rupsis 0,025 mg/kg ja metssearupsis 0,10 mg/kg); piimas 0,01 mg/kg; mees 0,01 mg/kg.

(5) Kuna elavhõbedat sisaldavate pestitsiidide kasutamisest loobuti järk-järgult rohkem kui kolmkümmend aastat tagasi, võib järeldada, et toitu satub elavhõbe seetõttu, et keskkond on sellega saastunud. Seepärast on asjakohane asendada vaikeväärtused põhjenduses 4 loetletud väärtustega, mis aitaks määruses (EÜ) nr 396/2005 kajastada elavhõbedaga seotud keskkonnaalast tausta. See võimaldab riikide pädevatel asutustel võtta asjakohaseid täitemeetmeid tegelikkusele vastavate jääkide piirnormide alusel.

(6) Euroopa Toiduohutusameti (edaspidi „toiduohutusamet“) teaduskomisjon, mis käsitleb toiduahelas olevaid saasteaineid (edaspidi „CONTAM“), võttis vastu arvamuse elavhõbeda ja metüülelavhõbeda sisalduse kohta toidus (2).

(7) Et elavhõbedaühendite sisaldus on põhjenduses 4 loetletud toodetes väike, on kokkupuute üldmõju igapäevase toidu kaudu vähene, kui võtta arvesse kättesaadavaid liidu tarbimisandmeid, ning seega ei ole ohtu tarbijate tervisele. Kõnealuste toodete jääkide piirnormid tuleks kehtestada ajutiselt määruse (EÜ) nr 396/2005 III lisas. Kõnealuseid jääkide piirnorme vaadatakse läbi. Läbivaatamisel võetakse arvesse kümme aastat pärast käesoleva määruse avaldamist kättesaadavat teavet.

(8) Komisjon pidas määramispiiride kohandamise küsimuses nõu Euroopa Liidu pestitsiidijääkide referentlaboritega. Kõnealused laborid jõudsid järeldusele, et tuleks säilitada praegused määramispiirid.

(9) Tuginedes toiduohutusameti põhjendatud arvamusele ja võttes arvesse probleemiga seotud asjaolusid, on asjakohased jääkide piirnormide muudatused kooskõlas määruse (EÜ) nr 396/2005 artikli 14 lõikega 2.

(10) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi arvesse võetud.

(11) Seepärast tuleks määrust (EÜ) nr 396/2005 vastavalt muuta.

(12) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 16. jaanuar 2018 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) EFSA Panel on Contaminants in the Food Chain (CONTAM); Scientific Opinion on the risk for public health related to the presence of mercury and methylmercury in food (Teaduslik arvamus rahvatervisele avalduvast ohust, mis tuleneb elavhõbedat ja metüülelavhõbedat sisaldavast toidust). EFSA Journal 2012;10(12):2985. [241 lk].